NORAKSTS

|  |  |
| --- | --- |
| 27.05.2021. | Nr.7/6 |

**DALĪBA VIDUSLATVIJAS ATKRITUMU APSAIMNIEKOŠANAS REĢIONA ZEMGALES ZONAS ATKRITUMU APSAIMNIEKOŠANAS PLĀNA IZSTRĀDĒ**

(ziņo: I.Škutāne)

**Atklāti balsojot: PAR – 13** (A.Rāviņš, R.Vectirāne, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, I.Jakovels, S.Stoļarovs, A.Eihvalds, G.Kurlovičs), **PRET –** nav, **ATTURAS – 2** (L.Zīverts, A.Rublis),

Ar Ministru kabineta 2021.gada 22.janvāra rīkojumu Nr.45 “Par Atkritumu apsaimniekošanas valsts plānu 2021.-2028.gadam” tika apstiprināts Atkritumu apsaimniekošanas valsts plāns 2021.-2028.gadam (turpmāk – Plāns).

Saskaņā ar Atkritumu apsaimniekošanas likuma 10.panta otro daļu un Plāna 4.5.daļas sadaļu “Reģionālie atkritumu apsaimniekošanas centri” atkritumu apsaimniekošanas reģionos (turpmāk - AAR) ietilpstošajām pašvaldībām līdz 2022. gada 30. decembrim jāizstrādā un jāapstiprina reģionālie atkritumu apsaimniekošanas plāni. Plānu izstrādes gaitā pašvaldībām jāizvērtē, kā tās AAR ietvaros īstenos atkritumu apsaimniekošanu un sasniegs normatīvajos aktos par atkritumu apsaimniekošanu noteiktos mērķus.

Izstrādājot reģionālo atkritumu apsaimniekošanas plānu, tajā jānorāda AAR sadalījumu zonās atkarībā no sadzīves atkritumu apglabāšanas poligonu (turpmāk - SAP) skaita un to, kuras pašvaldības ietilpst attiecīgajā zonā, un uz kuru sadzīves atkritumu poligonu tās turpmāk vedīs nešķirotos atkritumus.

Tā kā Viduslatvijas AAR turpinās darboties divi SAP – “Getliņi” un “Brakšķi”, sadalot Viduslatvijas AAR Rīgas zonā un Zemgales zonā, Jelgavas pilsētas pašvaldība ir izvērtējusi abu poligonu noteikto maksu par sadzīves atkritumu apglabāšanu, attālumu no Jelgavas pilsētas līdz katram no poligoniem, ceļā pavadāmo laiku, kā arī izmaksu starpību. Izvērtējot iepriekš minēto, Jelgavas pilsētas pašvaldība secināja, ka saimnieciski izdevīgāka ir sadzīves atkritumu apglabāšana SAP “Brakšķi”.

Saskaņā ar Atkritumu apsaimniekošanas likuma 10.panta otro daļu, Pārejas noteikumu 49.punktu un Ministru kabineta 2021.gada 22.janvāra rīkojumu Nr.45 “Par Atkritumu apsaimniekošanas valsts plānu 2021.-2028.gadam”,

**JELGAVAS PILSĒTAS DOME NOLEMJ:**

Piedalīties reģionālā atkritumu apsaimniekošanas plāna izstrādē, iekļaujoties Atkritumu apsaimniekošanas valsts plānā 2021.-2028.gadam noteiktajā Viduslatvijas atkritumu apsaimniekošanas reģiona Zemgales zonā, un atbalstīt reģionālā atkritumu apsaimniekošanas centra izveidi uz sadzīves atkritumu apglabāšanas poligona “Brakšķi” bāzes.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 27.maijā